stanford-oval/wikipedia huggingface dataset:
SS Erie Belle

Piirros Erie Bellestä (oikealla) ja kuunarista.
SS Erie Belle oli Pohjois-Amerikan Suurilla järvillä liikennöinyt höyryalus. Alus valmistui vuonna 1864 ja laskettiin vesille nimellä Hector, ja se palveli aluksi Yhdysvaltain itärannikon liikenteessä sisällissodan aikana.
Sodan jälkeen alus siirrettiin Eriejärvelle, jossa se toimi henkilö- ja rahtiliikenteessä niin kutsuttuna pakettilaivana, kunnes se upposi vuonna 1879 törmättyään vedenalaiseen esteeseen. Alus nostettiin myöhemmin ja muutettiin hinaajaksi.
Marraskuun 1883 myrskyssä Erie Belle lähetettiin pelastamaan Ontarion Kincardinen edustalla merihätään joutunutta kuunari J. M. Carteria. Tämä pelastustehtävä jäi aluksen viimeiseksi, sillä aluksen ollessa lähellä rantaa sen höyrykattila pääsi kiehumaan kuiviin. Kun kattilaan lisättiin vettä, se muuttui höyryksi silmänräpäyksessä. Äkillisesti noussut paine aiheutti höyrykattilan räjähdyksen, joka upotti aluksen. Neljä merimiestä menehtyi turmassa.
Ironista kyllä, ainoa jäljellä oleva Erie Bellen hylyn jäänne on laivan räjähtänyt höyrykattila. Kattilan jäänteet ovat osittain vedenpinnan yläpuolella noin kolmen kilometrin päässä Kincardinen kylän eteläpuolella Boiler Beachiksi eli Höyrykattilarannaksi kutsutussa paikassa.
SEAT 1430

| SEAT 1430 |
| --- | --- |

Valmistustiedot
Valmistusmaa:   Espanja
Valmistaja:  SEAT
Valmistusvuodet:  1969–1975
Korimalli:  4-ovinen sedan
Luokka:  C-segmentti
Seuraaja:  SEAT 131
Teknisesti samankaltaisia:  SEAT 124 SEAT 124 Sport
Tekniset tiedot
Moottori:  R4
Iskutilavuus:  1,4–1,8 l
Polttoaine:  bensiini
Vetotapa:  takaveto
Vaihteisto:  4-vaihteinen manuaali
SEAT 1430 on SEATin vuosina 1969–1975 valmistama neliovinen sedan, joka perustuu SEAT 124 -malliin. Ajovalot olivat kuitenkin 124:n pyöreistä poiketen kulmikkaat. SEAT 1430:n korvaajaksi tuli vuonna 1975 SEAT 131, mutta 124-mallin valmistus jatkui vuoteen 1980 saakka.
Perusmallin moottori oli 1,4-litrainen (70 hv). Especial 1600 -mallissa oli 1,6-litrainen (95 hv) moottori, Especial 1800:ssa 1,8-litrainen (105 hv).
Aiheesta muualla

Kuvia tai muita tiedostoja aiheesta SEAT 1430 Wikimedia Commonsissa
SEATin automallit
| --- | --- |
Nykyiset henkilöautomallit:   Arona  Ateca  Ibiza  León  Tarraco 
Entiset mallit:   124  124 Sport  127  128  131  132  133  600/800  850  1200 Sport  1400  1430  1500  Alhambra  Altea  Arosa  Córdoba  Exeo  Fura  Inca  Málaga  Marbella  Mii  Panda  Ritmo  Ronda  Toledo
Rymättylän kunnantalo

Rymättylän kunnantalo eli kunnantupa on vuonna 1914 valmistunut kunnantalo, joka toimi Rymättylän hallintorakennuksena vuoden 2008 loppuun, jonka jälkeen Rymättylän kunta liitettiin Naantalin kaupunkiin. Kunnantalo sijaitsee Rymättylän kirkonkylässä. Kookkaan kaksikerroksisen hirsirakennuksen on suunnitellut arkkitehti Adrian Thomander ja se edustaa jugend-tyyliä. Kunnantalo kuuluu Rymättylän kirkon valtakunnallisesti merkittävään rakennettuun kulttuuriympäristöön. Kunnantalon rakennuksessa oli myös säästöpankki vuoteen 1943 saakka sekä puhelinkeskus 1960-luvun alkuun. Kunnantalossa toimi kuntaliitoksen jälkeen päiväkoti, jonka lopetettua kiinteistö myytiin yksityiseen omistukseen vuonna 2017.
Kunnantalo rakennettiin vanhan kunnantuvan paikalle Rymättylän kirkon yläpuoliseen rinteeseen. Varsin kookas ja vinkkelinmallinen kunnantalon rakennus on hirsirunkoinen ja se on perustettu harkkokivelle. Talossa on kellarikerros ja peltikatto. Ulkopuolen vaihtelevan suuntaista laudoitusta jaksottaa pysty- ja vaakalistat. Ikkunat ovat T-mallisia, jossa yläosat on jaettu pienempiin ikkunaruutuihin. Huoneistoala on 494 neliömetriä. Kunnantalon salissa on kasettikatto ja sotien jälkeen sinne rakennettiin näyttämö. Huonejako on 1980-luvulta.
Tontilla sijaitsee myös muita vanhoja rakennuksia. Paikalla sijainneesta Tolpon torpasta on jäljellä hyvin pieni asuinkäyttöön tarkoitettu hirsimökki 1900-luvun alusta. Kaksikerroksinen hirsiaitta, joka rakennettiin lainajyvästöksi 1890-luvulla, muutettiin kahvilaksi 1960-luvulla ja samalla siihen rakennettiin lisäsiipi kotiseutumuseon varastoksi. 1930-luvulla valmistui piirilääkärille ruumiinavausrakennus, joka sittemmin toimi leikkaussalina.
SS Folgore Falciano Calcio

SS Folgore Falciano Calcio on jalkapalloseura Serravallen kunnasta Pohjois- San Marinosta. Se pelaa San Marinon korkeimmalla sarjatasolla Campionato Sammarinese di Calciossa. San Marinon mestaruuden seura on voittanut neljästi: 1997, 1998, 2000 ja 2015. Folgore on pelannut kolmena kautena Euroopan sisäisissä kilpailuissa. Kaudella 2000–2001 se pääsi Eurooppa-liigan edeltäjän UEFA Cupin ensimmäiselle karsintakierrokselle, jossa hävisi sveitsiläiselle FC Baselille yhteismaalein 1–12. Kaudella 2014–2015 seura kohtasi Eurooppa-liigan ensimmäisellä karsintakierroksella montenegrolaisen FK Budućnost Podgorican, jolle hävisi yhteismaalein 1–5. Kaudella 2015–2016 Folgore hävisi Mestarien liigan ensimmäisellä karsintakierroksella armenialaiselle FC Pyunik Jerevanille yhteismaalein 2–4.
Riitta-Liisa Helminen

Riitta-Liisa Helminen KOM-teatterin kuorossa solidaarisuuskonsertissa Messuhallissa 1974.
Riitta-Liisa Helminen-Orsmaa (s. 4. lokakuuta 1946 Pyhäjärvi Ul) on suomalainen näyttelijä. Hän on esiintynyt elokuvissa ja muun muassa televisiosarjassa Mummo.
Helminen on yksi Ryhmäteatterin perustajajäsenistä.
Helmisen puoliso on ohjaaja, teatterinjohtaja Taisto-Bertil Orsmaa.
Aiheesta muualla

Riitta-Liisa Helminen Internet Movie Databasessa. (englanniksi)
Riitta-Liisa Helminen Elonetissä.
SEAT Arona

| SEAT Arona |
| --- | --- |

Valmistustiedot
Valmistusmaa:   Espanja
Valmistaja:  SEAT
Valmistusvuodet:  2017–
Korimalli:  5-ovinen crossover
Luokka:  J-segmentti
Teknisesti samankaltaisia:  Audi A1 (Typ GB) SEAT Ibiza (Typ 6F) Škoda Fabia IV Škoda Kamiq Škoda Scala Volkswagen Polo VI Volkswagen T-Cross Volkswagen Taigo Volkswagen Virtus
Tekniset tiedot
Pohjalevy:  Volkswagen Group MQB A0
Moottori:  R3 R4
Iskutilavuus:  1,0–1,6 l
Polttoaine:  bensiini diesel
Vaihteisto:  5-vaihteinen manuaali 6-vaihteinen manuaali 7-vaihteinen kaksoiskytkin
Mitat
Pituus:  4 138 mm
Leveys:  1 780 mm
Korkeus:  1 543 mm
SEAT Arona on SEATin vuodesta 2017 lähtien valmistama crossover-tyyppinen henkilöautomalli, joka perustuu samalle MQB A0 -pohjalevylle kuin esimerkiksi SEAT Ibiza. Malli esiteltiin Frankfurtin autonäyttelyssä syksyllä 2017. Sen kilpailijoita ovat esimerkiksi Nissan Juke, Hyundai Kona ja Kia Stonic. Auton nimi tulee Teneriffalla sijaitsevasta Aronan kunnasta.
Vuoden 2017 Euro NCAP -kolaritestistä Arona sai tulokseksi täydet viisi tähteä.
Bensiinimoottoriksi on valittavissa kolmesylinterinen 1,0-litrainen (95/115 hv) tai nelisylinterinen 1,5-litrainen (148 hv). Dieselmoottori on 1,6-litrainen (95/115 hv).
SEAT Arona FR
Huhtikuussa 2021 esiteltiin kasvojenkohotuksen kokenut Arona, joka sai muun muassa uudelleenmuotoillut puskurit ja uudistetun etusäleikön. Uudessa Xperience-mallissa sumuvalot on nostettu aiempaa ylemmäksi. Autoon tuli myös uudistettu SEAT-logo ja takaluukun Arona-tekstin fontti muuttui samanlaiseksi kuin uudessa Leónissa. LED-ajovalot tulivat vakiovarusteeksi. Sisällä uudistettiin kojelautaa.
Facelift-mallin SEAT Arona.
Aiheesta muualla

Kuvia tai muita tiedostoja aiheesta SEAT Arona Wikimedia Commonsissa
SEATin automallit
| --- | --- |
Nykyiset henkilöautomallit:   Arona  Ateca  Ibiza  León  Tarraco 
Entiset mallit:   124  124 Sport  127  128  131  132  133  600/800  850  1200 Sport  1400  1430  1500  Alhambra  Altea  Arosa  Córdoba  Exeo  Fura  Inca  Málaga  Marbella  Mii  Panda  Ritmo  Ronda  Toledo
Rubinho

| Henkilötiedot |
| --- | --- | --- | --- |
Koko nimi: Rubens Fernando Moedim
Syntymäaika: 4. elokuuta 1982 (ikä 42)
Syntymäpaikka:  São Paulo, Brasilia
Pelipaikka: maalivahti
Pituus: 186 senttimetriä
Seura
Seura:  Avaí
Pelinumero: 34
Seurat
| Vuodet | Seura | O | (M) |
| 2001–2004 |  Corinthians | 34 | (0) |
| 2005–2006 |  Vitória Setúbal | 12 | (0) |
| 2006–2009 |  Genoa | 95 | (0) |
| 2009–2011 |  Palermo | 6 | (0) |
| 2010 |  →Livorno (lainalla) | 11 | (0) |
| 2010–2011 |  →Torino (lainalla) | 26 | (0) |
| 2012– |  Juventus FC | 1 | (0) |
Maajoukkue
| 2000–2003 |  Brasilia U-20 | 19 | (0) |
 Seurajoukkueuran tilastot kattavat vain kansalliset sarjat, päivitetty 14. heinäkuuta 2013.  Maajoukkueuran tilastot päivitetty 14. heinäkuuta 2013.
Rubinho (oik. Rubens Fernando Moedim; s. 4. elokuuta 1982) on brasilialainen jalkapallomaalivahti, joka pelaa tällä hetkellä kotimaassaan Avaíssa. Hän on pelannut yli kymmenen vuotta Italiassa.
Maajoukkueura

Rubinho valittiin vuoden 2001 nuorten MM-kilpailuihin (FIFA World Youth Championship) Brasilian maalivahdiksi.
Muuta

Myös Rubinhon isoveli, Zé Elias, oli tunnettu jalkapalloilija. Hän pelasi melkein 15 vuoden ajan ammattilaisena 16 eri seurassa vuosina 1993–2009.
Saavutukset

Serie A:n mestaruus: 2012
Rymättylän seurakunta

| Rymättylän seurakunta> Rimito församling |
| --- | --- |
 Seurakunnan logo
Suuntautuminen:  evankelis-luterilainen
Kirkkokunta:  Suomen evankelis-luterilainen kirkko
Hiippakunta:  Turun arkkihiippakunta
Rovastikunta:  Nousiaisten rovastikunta
Liitetty:  2009; Naantalin seurakuntayhtymä
Kirkkoherra:  Petri Sirén
Pääkirkko:  Rymättylän kirkko
Jäseniä:  1 600 (5/2021)
Aiheesta muualla
Sivusto
Infobox OKNimi-testi OK: 
Rymättylän seurakunta on evankelis-luterilainen seurakunta Naantalin Rymättylässä. Seurakunta on kuulunut vuodesta 2009 Naantalin seurakuntayhtymään. Rymättylän seurakunnan pääkirkko on Rymättylän keskiaikainen kivikirkko.
Rymättylän seurakunnan kirkkoherrana toimii Petri Sirén. Yhteensä seurakunnalla on alle kymmenen työntekijää ja noin 1 600 jäsentä (5/2021). Rymättylän seurakunta kuuluu Turun arkkihiippakuntaan ja Nousiaisten rovastikuntaan.
Rymättylän kirkko
Repin (juna)

| Repin |
| --- | --- |

Perustiedot
Junatyyppi:  pikajuna
Liikenne päättyi:  12. joulukuuta 2010
Liikennöitsijä:  VR-Yhtymä
Reitti
Alkuasema:  Helsinki
Väliasemat:  6 kpl
Pääteasema:  Pietari
Matkan pituus:  417 km
Vuorotiheys:  1 junaparia/vrk
Vuorotiheys:  7 junaparia viikossa
Tekniset tiedot
Veturit:  Sr1-sarjan veturit (Suomen puolella)
Kalusto:  Venäjän rautatieyhtiön kalusto
Sähköistettu osuus:  koko reitti
Matkanopeus:  160 km/h
Repin (ven. Репин) oli venäläinen pikajuna, joka liikennöi Helsingin ja Pietarin välillä. Repin lopetettiin 12. joulukuuta 2010, jolloin Allegro tuli liikenteeseen. Juna pysähtyi matkan varrella Pasilassa, Tikkurilassa, Lahdessa, Kouvolassa, Vainikkalan raja-asemalla ja Viipurissa. Junassa käytettiin Venäjän rautatieyhtiön vaunukalustoa. Koska Suomen ja Venäjän rataverkoissa on erilaiset käyttöjännitteet, Suomessa junaa veti VR:n veturi.
Historiaa

Ensimmäinen suora junayhteys Suomen ja Neuvostoliiton välillä oli vuoden 1953 alussa liikennöintinsä aloittanut Helsinki–Leningrad-linja, jota ajettiin aluksi joka toinen päivä. Seuraavana vuonna avautui yhteys Moskovan ja Helsingin välillä niin, että Moskovan ja Leningradin välisen junan yksi vaunu liitettiin Leningradissa Helsinkiin lähtevään junaan. Vuonna 1975 otettiin käyttöön nykyinen suora yhteys Moskovaan, jolloin junalinjat eriytyivät toisistaan. Vuonna 1982 Helsingin ja Leningradin väliä kulkeva juna nimettiin taidemaalari Ilja Repinin mukaan Repiniksi ja Moskovaan kulkeva juna kirjailija Leo Tolstoin mukaan Tolstoiksi. VR:n kalustolla vuodesta 1992 kulkenut junavuoro Pietariin oli nimeltään Sibelius. Repin ja Sibelius korvautuivat VR:n ja Venäjän rautateiden yhteisellä Allegro-junalla joulukuussa 2010.
Aiheesta muualla

Jorma Rauhalan kuvasarja Repinistä, lokakuu 2010
Ruokalammi

| Ruokalammi |
| --- | --- |
Valtiot:  Suomi
Maakunnat:  Kanta-Häme
Kunnat:  Hämeenlinna
Koordinaatit:  61°00′54″N, 24°08′16″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Räikälänjoen valuma-alue (35.89)
Laskuoja:  oja Mustalammiin 
Järvinumero:  35.893.1.006
Mittaustietoja
Pinnankorkeus:  117,9 m  
Rantaviiva:  0,987 km  
Pinta-ala:  3,518 ha  
 fiRuokalammi 
Ruokalammi  on Kanta-Hämeessä Hämeenlinnassa Könnölän kylän lähellä sijaitseva lampi.
Maantietoa

Lammen pinta-ala on 3,5 hehtaaria ja se on 300 metriä pitkä ja 250 metriä leveä. Lampi jää yhdessä muiden järvien kanssa Porttilanharjun ja Vinjalamminharjun sisältävän harjujakson eteläpuolelle. Sen rantaviivan pituus on 1,0 kilometriä ja sen rannat ovat monin paikoin soistunutta metsämaata. Lammen rannoille on rakennettu neljä taloa tai vapaa-ajan asuntoa ja järven eteläpuolella sijaitsee maatila. Niille johtaa tiet viereiseltä yhdystieltä 13661.
Vesistösuhteet

Lampi sijaitsee Kokemäenjoen vesistössä Vanajan reitin valuma-alueella Räikälänjoen valuma-alueeseen, johon Alajoen valuma-alue kuuluu. Lammen vedenpinnan korkeus on 117,9 metriä mpy. Lammen länsirantaa laskee Emälammin laskuoja, joka tuo vettä laajemmalta valuma-alueelta. Pohjoisrantaan laskee Kirppulammin lyhyt laskuoja. Ruokalammin oma laskuoja luikertelee suolla luontaisena ja laskee Myllylammin läpi sitä noin kuusi metriä alempaan Mustalammiin. Tämä laskee vuorostaan Takajärveen.
Historiaa

Vuoden 1855−1856 Kalmbergin kartastossa lammen nimi kirjoitettiin ”Ruhkalampi”. Sen eteläpuolella sijaitsi Könnölän talo ja sen pellot, joiden keskellä kulki ”Tyrwändöstä” lounaaseen jatkuva tie. Vuoden 1960 peruskartassa ulottui lammen rantaan vain tienvarren niityt.
Rubiinikurkkukolibri

| Rubiinikurkkukolibri |
| --- | --- |

Uhanalaisuusluokitus
 Elinvoimainen  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Kiitäjälinnut Apodiformes
Heimo::  Kolibrit Trochilidae
Suku::  Archilochus
Laji::  colubris
Kaksiosainen nimi
 Archilochus colubris  (Linnaeus, 1758) 

Katso myös
   Rubiinikurkkukolibri Wikispeciesissä   Rubiinikurkkukolibri Commonsissa 
Infobox OKNimi-testi OKIUCN-testi OK: 
Rubiinikurkkukolibri (Archilochus colubris) on Väli- ja Pohjois-Amerikassa elävä pieni kolibrilaji.
Koko ja ulkonäkö

Äänitiedostojen kuunteluohjeet
Rubiinikurkkukolibrin pituus on 7–9 cm ja siipien kärkiväli 8–11 cm. Se painaa 2–6 grammaa. Aikuiset yksilöt ovat ylhäältä kiiltävän vihreitä ja alapuolelta harmaanvalkoisia, siivet ovat lähes mustat. Nokka on pitkä, suora ja erittäin kapea.
Koiraalla on kurkun alueella rubiininpunainen alue ja tumma, haaroittuva pyrstö. Naaraspuolisten yksilöiden pyrstö on päästään vaalea ja tasainen. Naarailla ei myöskään ole punaista laikkua kaulassaan ja ne ovat hieman koiraita suurempia.
Elinympäristö ja levinneisyys

Rubiinikurkkukolibri pesii lähinnä itäisen Pohjois-Amerikan alueilla sekä Kanadan preerioilla, lehti- ja havumetsissä sekä puutarhoissa. Rubiinikurkkukolibri on muuttolintu ja viettää talvet eteläisessä Meksikossa ja Karibianmeren alueella.
Elintavat

Rubiinikurkkukolibrit elävät yksin ja aikuiset yksilöt yleensä tapaa toisiaan muuta kuin parittelutarkoituksissa. Sekä naaraat että koiraat puolustavat aggressiivisesti omia reviirejään.
Elintavat > Ravinto

Ravinto koostuu pääosin kukkien medestä, mutta toisinaan kolibri syö myös tikkojen puihin hakkamista aukoista saamaansa mahlaa.
Aiheesta muualla

Videoita rubiinikurkkukolibreista
Naaraspuolinen yksilö
Rašid Rahimov

| 0 | 1 | 2 |
| --- | --- | --- |

Henkilötiedot
Koko nimi: Rašid Mamatkulovitš Rahimov
Syntymäaika: 18. maaliskuuta 1965 (ikä 59)
Syntymäpaikka: Dušanbe, Tadžikistanin SNT, Neuvostoliitto
Seura
Seura:  FK Terek Groznyi
Tehtävä: päävalmentaja
Seurat
| Vuodet | Seura | O (M) |
| 1980–1991 1992 1992–1993 1993–1994 1994 1995–2000 2000–2001 2001–2002 |  SKA-Pamir Dušanbe  FK Spartak Moskova  Real Valladolid  FK Lokomotiv Moskova  FK Spartak Moskova  FK Austria Wien  VfB Admira Wacker  SV Ried | 277 (24) 11 (0) 29 (2) 14 (0) 15 (1) 120 (12) 33 (0) 16 (0) |
Maajoukkue
| 1992, 1996 1994–1995 |  Tadžikistanin maajoukkue  Venäjän maajoukkue | 2 (0) 4 (0) |
Valmennusura
2002–2004 2006–2007 2008–2009 2009–2011 2013–:  VfB Admira Wacker  FK Amkar Perm  FK Lokomotiv Moskova  FK Amkar Perm  FK Terek Groznyi
 Seurajoukkueuran tilastot kattavat vain kansalliset sarjat.
Rašid Rahimov (ven. Рашид Маматкулович Рахимов, s. 18. maaliskuuta 1965) on tadžikistanilais-venäläinen jalkapallovalmentaja ja entinen keskikenttäpelaaja. Marraskuusta 2013 lähtien hän on toiminut FK Terek Groznyin päävalmentajana.
Ura pelaajana

Rahimov aloitti pelaajauransa synnyinkaupunkinsa ykkösjoukkueessa SKA-Pamir Dušanbessa 1980-luvulla. Hän nousi joukkueen edustusmiehistöön 1982 ja edusti sitä Neuvostoliiton hajoamiseen, vuoteen 1991 saakka. Kolme viimeistä kautta SKA-Pamir pelasi Neuvostoliiton korkeimmalla sarjatasolla ainoana tadžikistanilaisseurana. Kaudeksi 1992 Rahimov siirtyi FK Spartak Moskovaan, josta siirtyi jo kesällä espanjalaiseen Real Valladolidiin. Hän pelasi Espanjassa vain yhden kauden saaden kohtuullisesti peliaikaa. Palattuaan Venäjälle 1993 Rahimov edusti FK Lokomotiv Moskovaa sekä Spartakia, jossa voitti maan mestaruuden 1994.
Mestaruuskauden jälkeen Rahimov jätti Venäjän kentät siirtyen pelaamaan Itävaltaan. Hän pelasi viisi vuotta FK Austria Wienissä edustaen seuraa 120 liigaottelussa. Austria-pestinsä jälkeen hän pelasi vielä kaudet VfB Admira Wackerissa ja SV Riedissä kunnes lopetti uransa 37-vuotiaana 2002.
Maajoukkuetasolla Rahimov edusti kolmea eri maajoukkuetta. Hän pelasi Tadžikistanin paidassa kaksi ottelua vuosina 1992 ja 1996 sekä Venäjän miehistössä neljästi 1994-1995.
Ura pelaajana > Meriitit pelaajana

Venäjän mestaruus: 1994
Neuvostoliiton 1. divisioona: 1988
Ura valmentajana

Rahimov aloitti valmennusuransa VfB Admira Wackerissa 2002 ja pelasti seuran putoamiselta Itävallan Bundesliigasta. Hän kuitenkin jätti seuran yllättäen vuonna 2004 ja oli sivussa valmennustehtävistä syyskuuhun 2006, jolloin Venäjän liigassa hännille juuttunut FK Amkar Perm palkkasi hänet valmentajakseen.  Rahimov nosti Amkarin putoamiskurimuksesta kuiville ja kaudella 2007 hän luotsasi seuran liigassa kahdeksanneksi.
Joulukuussa 2007 Rahimov jätti Amkarin siirtyen FK Lokomotiv Moskovan päävalmentajaksi.  Rahimovin johdolla Lokomotiv jäi kaudella 2008 liigassa seitsemänneksi sivuten seurahistorian surkeinta sijoitusta edelliseltä kaudelta. Kun tulokset eivät kauden 2009 alussakaan tyydyttäneet seurajohtoa, sai Rahimov potkut huhtikuussa 2009.
Syyskuussa 2009 Rahimov palasi takaisin Amkar Permin valmentajaksi.  Kauden päätteeksi hän johdatti seuran sijalle 13. Ensimmäinen täysi kausi Amkarissa toi pettymyksellisesti vasta sijan 14. Kauden  jälkeen Amkar ilmoitti jättävänsä paikkansa Venäjän liigassa seuran velkojen vuoksi.  Amkar kuitenkin jatkoi lopulta liigassa ja Rahimov seuran päävalmentajana. Menestys kaudella 2011/12 ei kuitenkaan ollut toivottavaa ja hän sai potkut syyskuun lopulla 2011.
Marraskuussa 2013 Rahimov palasi valmennustehtäviin FK Terek Groznyin uutena päävalmentajana.
Aiheesta muualla

Kuvia tai muita tiedostoja aiheesta Rašid Rahimov Wikimedia Commonsissa
| 0 | 1 | 2 |
| --- | --- | --- |
| Edeltäjä: Sergei Oborin Dimităr Dimitrov | FK Amkar Permin päävalmentaja 9/2006–2007 9/2009–9/2011 | Seuraaja: Miodrag Božović Miodrag Božović |
| Edeltäjä: Anatoli Byšovets | FK Lokomotiv Moskovan päävalmentaja 2008–4/2009 | Seuraaja: Juri Sjomin |
| Edeltäjä: Juri Krasnožan | FK Terek Groznyin päävalmentaja 11/2013– | Seuraaja: – |
Robertson
Kuvitteellisia henkilöitä

Joseph "Robbie" Robertson, Marvelin sarjakuvamaailmassa
| --- | --- |
: Tällä täsmennyssivulla luetellaan henkilöitä, joilla on sama sukunimi.
Ryningin palatsi

Yleiskuva Ryningin palatsista. Näkyvissä ovat rakennuksen pohjoinen ja läntinen sivu.
Ryningin palatsin pääsisäänkäynti.
Ryningin palatsi (ruots. Ryningska palatset) on palatsimainen rakennus Tukholman vanhassakaupungissa. Riddarhustorgetin etelälaidalla sijaitsevan palatsin suunnitteli arkkitehti Simon de la Vallée ja se rakennettiin vuosina 1640–1644. Sen rakennutti amiraali Erik Ryning.
Vuonna 1770 rakennukselle rakennettiin siipirakennukset Munkbronille päin. 1940-luvulla palatsissa tehtiin suuria restaurointitöitä, joita johti arkkitehti Artur von Schmalensee. Nykyisin rakennukseen on sijoitettu Ruotsin korkeimman oikeuden ja työoikeuden tiloja.
Aiheesta muualla

Kuvia tai muita tiedostoja aiheesta Ryningin palatsi Wikimedia Commonsissa
Ryningin palatsi (Arkistoitu – Internet Archive) Stockholm Gamla Stan -sivustolla. (ruotsiksi)
Pyrkimykset yhteisvaluutta eurosta eroamiseen Suomessa

Pyrkimykset yhteisvaluutta eurosta eroamiseen Suomessa ovat pyrkimyksiä siihen, että Suomi luopuisi eurovaluutasta, eikä siten enää kuuluisi euroalueeseen.
Toistaiseksi yksikään maa ei ole luopunut eurosta. Euroopan komission virallinen kanta on, että eurosta eroaminen on mahdotonta.
Historia > Hallituksen selvitys

Vuonna 2011 Kataisen hallitus oli valmis selvittämään, voidaanko EU:n perussopimukseen lisätä mahdollisuus eurosta eroamiseen.
Historia > Paavo Väyrysen kansalaisaloite

Paavo Väyrynen on esittänyt Suomen eroamista eurosta. Hänen mukaansa Suomi liittyi aikoinaan euroon perustuslain vastaisesti. Suomessa ei aikoinaan järjestetty euroon liittymisestä kansanäänestystä.
Heinäkuussa 2015 Väyrynen teki kansalaisaloitteen kansanäänestyksen järjestämiseksi Suomen jäsenyydestä euroalueessa. Aloite keräsi vaadittavat 50 000 allekirjoitusta, mutta perustuslakivaliokunta päätti, ettei se laadi kansalaisaloitteesta mietintöä, eikä aloite näin ollen edennyt eduskunnan täysistuntokäsittelyyn. Perusteluksi aloitteen hautaamiselle esitettiin, että se oli valiokunnan mielestä huonosti valmisteltu. Valiokunta arvosteli sitä, että aloite ei sisällä sellaista ”yksiselitteistä ehdotusta kansanäänestyksen toimeenpanosta äänestysvaihtoehtoineen, joka voisi toimia perustana eduskunnan täysistuntokäsittelylle ilman perusteellista valtioneuvostossa tapahtuvaa valmistelua”. Väyrynen piti tätä selitystä ”uskomattomana kannanottona”. Hänen mukaansa kansalaisaloite nimenomaan tähtäsi siihen, että eduskunta pyytäisi valtioneuvostoa valmistelemaan lakiehdotuksen kansanäänestyksen toimeenpanosta. Kansalaisaloite.fi -palvelun ohjeistus antaa aloitteen sisällölle ja muodolle kaksi vaihtoehtoa:
Lakiehdotus: Lakiehdotuksen tulee sisältää säädösteksti ja ehdotuksen perustelut.
Ehdotus lainvalmisteluun ryhtymisestä: Ehdotuksen lainvalmisteluun ryhtymisestä ei tarvitse sisältää valmista säädöstekstiä. Tästä syystä tämä aloitemuoto sopii esimerkiksi laajoihin ja monimutkaisiin lainsäädäntöasioihin.
Väyrysen aloitteen muodoksi oli valittu jälkimmäinen vaihtoehto (Ehdotus lainvalmisteluun ryhtymisestä).
Väyrysen mukaan erityisesti perustuslakivaliokunnan Perussuomalaiset jäsenet olivat vaatineet, että mietintöä ei laadita eikä aloitetta viedä täysistunnossa keskusteltavaksi ja päätettäväksi.
Eurokriittiset puolueet

2010-luvulla käynnistyi useita puoluehankkeita, joiden keskeisenä tavoitteena on Suomen irrottaminen euroalueesta. Tällaisia hankkeita olivat Paavo Väyrysen vuonna 2016 perustama Kansalaispuolue, vuonna 2017 perustettu Suomen Kansa Ensin, Paavo Väyrysen vuonna 2018 perustama Seitsemän tähden liike sekä Kansan yhtenäisyys ja Siniristin Liitto.[lähde? ] Vuonna 2021 perustettiin Sinimusta liike. Vuonna 2022 perustettiin Vapauden liitto.
Mielipidemittaukset

| Euroeron kannatuksen kehitys> Ajankohta | Euroeron kannatuksen kehitys> Mittaaja | Euroeron kannatuksen kehitys> Tulos |
| --- | --- | --- |
| 2.5.2014 | Yle/MOT | 12 % |
| 15.8.2015 | Taloustutkimus | 19 % |
| 22.12.2015 | Taloustutkimus | 31 % |
MOT-ohjelman kyselyssä toukokuussa 2014 63 prosenttia vastanneista ilmoitti vastustavansa unionin talous- ja rahaliittoa sekä euroa ja 12 prosentin mielestä Suomen pitäisi luopua eurosta.
Iltalehden Taloustutkimuksella elokuussa 2015 teettämän kyselytutkimuksen mukaan 32 prosenttia kannattaa Väyrysen kansalaisaloitetta. 19 prosenttia kannatti Suomen euroeroa.
Ylen teettämässä mielipidemittauksessa 22. joulukuuta 2015 31 prosenttia vastanneista äänestäisi Suomen eurosta eroamisen puolesta.